"सः बृहस्पतिः सत्येभिः यथार्थबलैः "सखिभिः सखिभूतैः "शुचद्भिः दीप्यमानैः "धनसैः धनस्य संभक्तृभिर्मरुद्भिः सह "गोधायसं गवां धारकम् "ईम् एनं वलं "वि "अदर्दः व्यदारयत्। ततः "ब्रह्मणः ऋग्यजुःसामलक्षणस्य स्तोत्रस्य "पतिः अधिपतिः सः "वृषभिः वर्षितृभिः "वराहैः वराहारैर्वरस्य वरणीयस्योदकस्याहर्तृभिः "घर्मस्वेदेभिः दीप्तागमनैः । यद्वा क्षरदुदकैः । अथवा घर्मो यज्ञः । तं प्रति गन्तृभिः मरुद्भिः "द्रविण गोलक्षणं धनं "व्यानट् व्याप्नोत् ।।
स बृहस्पतिः "यदा यस्मिन् काले "विश्वरूपं नानारूपं "वाजं गोलक्षणमन्नम् "असनत् भजते यदा वाहृतपशुकः सन् "द्यां द्युलोकम् "अरुक्षत् आरोहति अथवा "उत्तराणि वा "सद्म स्थानान्यारोहति । रुहेर्लुङि च्लेः 'शल इगुपधादनिटः क्सः । ( पा. सू. ३. १. ४५ )। तदानीं "वृषणं वर्षितारं "बृहस्पतिम् "आसा आस्येन देवाः "वर्धयन्तः भवन्ति । तथा "नाना दिक्षु "सन्तः भवन्तः "ज्योतिः "बिभ्रतः धारयन्तो देवाश्च स्तुवन्ति ।।
